ועדת הכספים, כנסת 20, פרוטוקול מספר 1200, 2018-12-26 10:15

משה גפני: אני פותח את ישיבת ועדת הכספים.

משה גפני: אנחנו עוברים לסעיף שינויים בתקציב.

משה גפני: אני עובר לפנייה מספר 424 עד 425 – רשויות מקומיות.

משה גפני: מי מסביר את הפנייה הזאת?

אורי דביר: אני מאגף התקציבים.

אורי דביר: הפנייה נועדה להעברת 34.5 מיליוני שקלים עבור יישום החלטות ממשלה שהתקבלו ב-16 בדצמבר 2018, עבור מימון מענקים ביטחוניים ביהודה ושומרון ועבור תגבור שירותים בישוב היהודי בחברון.

אורי דביר: נמצא פה סיון להבי ממשרד הפנים, אם יש לכם שאלות.

מיקי לוי: איפה הכסף?

משה גפני: למען האמת, די מפתיע אותי שיש לכם שאלות ...

סתיו שפיר: באתי להפתיע הבוקר ...

משה גפני: כל הכבוד להפתעות שלך.

משה גפני: בבקשה, משרד הפנים.

סיון להבי: מדובר במענקים ביטחוניים שמשפים את הרשויות המקומיות ביו"ש בגין הצרכים הביטחוניים התוספתיים שיש להם.

סיון להבי: משרד הפנים עשה בשנה האחרונה עבודה יסודית מאוד בהנחיית החלטת ממשלה של שנה קודמת, בשיתוף משרד המשפטים, בשיתוף אבי ליכט.

סיון להבי: צוות שעבד על המשימה הגדיר ומיפה את כל הצרכים הביטחוניים שיש לרשויות המקומיות.

סיון להבי: נכתבה עבודה מסודרת בנושא.

סיון להבי: היועץ המשפטי של המשרד התנה את החלוקה של התקציב בנוהל מסודר שהופץ לרשויות.

סיון להבי: כיום מה שמתנהל הוא הקצאה על פי קריטריונים, שמכילים את אוכלוסיית הרשות, המצב הסוציו-אקונומי של הרשות, קרבתה לקו הירוק ורמת האיום והנגישות כפי שמדווח אלינו מפיקוד מרכז.

סיון להבי: לאחר שנקבעת ההקצאה עבור הרשויות, הגזברים חותמים על הצהרה, בהתאם לנוהל שאנחנו פרסמנו.

סיון להבי: ההצהרה של הגזבר קובעת שהעלות - - -

דוד ביטן: באנו להצביע.

סתיו שפיר: על מה באתם להצביע?

דוד ביטן: גפני, בסוף לא עשית לי ישיבה על משרד הפנים.

משה גפני: אני עושה.

דוד ביטן: מתי?

משה גפני: מה שמופיע בסדר היום.

משה גפני: זה יהיה ביום שני הקרוב.

סתיו שפיר: על מה באתם להצביע?

דוד ביטן: אני לא יודע.

סתיו שפיר: אתם לא יודעים על מה אתם מצביעים?

דוד ביטן: לא.

סתיו שפיר: ככה באים להצביע.

משה גפני: לא כתוב בתקנון שכאשר מצביעים צריך לדעת על מה.

דוד ביטן: למה, את מצביעה בכל ההצבעות לפי מה שאת רוצה?

דוד ביטן: כאשר יושב-ראש האופוזיציה נותן לך הוראה, את מצביעה.

סתיו שפיר: חברי כנסת נבחרים, שעוד עוברים פריימריז ובוחרים אותם, ואחר כך מגיעים לוועדה ומצביעים סתם.

דוד ביטן: פעם הבאה, במפגש הבא.

משה גפני: סיון להבי, תשלים בבקשה את ההסבר.

משה גפני: דוד ביטן, הוא מסביר.

דוד ביטן: אני אומר לך את האמת, בפעם הבאה שתהיי איתי אגיד לך: עצרי.

דוד ביטן: אגיד את הנאום שלך ואחר כך את תגידי את הנאום שלי, וזהו, הכי טוב.

דוד ביטן: הרי את חוזרת על אותו דבר כל הזמן.

סתיו שפיר: אני חוזרת על האמת.

סתיו שפיר: שאלתי אותך אם אתה יודע על מה אתה מצביע.

דוד ביטן: אמרתי שאני לא יודע.

סתיו שפיר: לא אגיד את הנאום שלך.

סתיו שפיר: אתה לא יודע על מה אתה מצביע.

דוד ביטן: עכשיו לא, עוד לא.

דוד ביטן: רק עכשיו נכנסתי.

דוד אמסלם: קודם כול, הוא עוד לא הצביע.

דוד ביטן: עוד לא הצבעתי.

דוד ביטן: רק עכשיו נכנסתי.

דוד אמסלם: אני מניח שאת דואגת להשכלתם של חברי הכנסת.

דוד אמסלם: אנחנו מודים לך על כך.

סתיו שפיר: אני מודאגת מאוד שאנשים מצביעים בלי לדעת על מה.

דוד ביטן: אני בונה וסומך על יושב-ראש הוועדה, אחי ורעי, איש מרצ בתחפושת.

משה גפני: די כבר.

משה גפני: איש מרצ?

משה גפני: אתם הולכים עם מרצ.

משה גפני: אני בחיים לא הלכתי עם השמאל.

משה גפני: אתם הלכתם.

דוד ביטן: מה זה?

משה גפני: אגיד לך מה זה.

משה גפני: נבחן את ההיסטוריה שלכם.

דוד ביטן: אני הלכתי עם השמאל בזה ש- - -

משה גפני: הלכתם עם השמאל והלכתם עם יאיר לפיד והלכתם עם כולם.

משה גפני: אני לא הלכתי.

משה גפני: אני הלכתי אתכם, כמו איזה עגל.

דוד אמסלם: משה, עשינו שגיאות בעבר.

משה גפני: זה נכון.

דוד אמסלם: נאמר: מודה ועוזב – ירוחם.

דוד ביטן: סתיו, אגיד שאני תומך בך בפריימריז ואז כל הקולות ירדו לך, שימי לב שנעשה לך את זה ...

סתיו שפיר: אני עלולה להחזיר.

סתיו שפיר: נצלם את הסרטון.

משה גפני: סיון להבי, תשלים את דבריך.

משה גפני: הבנו את העיקרון.

סיון להבי: אשלים, ברשותך, את ההסבר.

סיון להבי: בטרם העברת התקציב לרשויות המקומיות גזבר הרשות חותם שהתקציב שהוא מקבל בעבור המענק הביטחוני הוא נמוך מן ההוצאות שהיו לו, בהתאם לרשימת קריטריונים, ושלא היה כפל תמיכות.

מיקי לוי: לא היה לו בסיס מ היכן זה מגיע.

אורי דביר: מהרזרבה להתייקרויות.

אורי דביר: ה הגיע ממשרד החקלאותב

סתיו שפיר: אני מבקשת לשאול שאלה.

סתיו שפיר: לחקלאות אין כסף.

סיון להבי: זה בהתאם להחלטת ממשלה.

מיקי לוי: לא היה לו בסיס.

מיקי לוי: מהיכן הוא הגיע?

סיון להבי: זה תוספת אוצרית שקיבלנו.

משה גפני: אני לא שומע.

משה גפני: סיון, הוא שאל מהיכן זה מגיע.

משה גפני: לא שמעתי.

סיון להבי: זה עבר מן הרזרבה להתייקרויות.

סתיו שפיר: גפני, זה לא הוגן, סליחה.

סתיו שפיר: זה הגיע ממשרד החקלאות.

סתיו שפיר: משרד החקלאות אחראי עכשיו על מענקים ביטחוניים?

סתיו שפיר: בשבוע שעבר גילינו שכסף ממשרד החקלאות הלך לבניית מרכז באלקנה.

סתיו שפיר: היום משרד החקלאות תורם גם למענקים ביטחוניים.

סתיו שפיר: כסף לחקלאות כבר אין, ממש לחקלאים שעושים התיישבות וחקלאות ישראלית, לזה אין כסף.

סתיו שפיר: מענקים ליו"ש יש.

סתיו שפיר: רק שנבין.

משה גפני: רק שנייה.

משה גפני: שאלת שאלה.

משה גפני: פרשנות נגיד תיכף.

משה גפני: אבל מהיכן הכסף?

סתיו שפיר: זה עוד לא השאלה ששאלתי.

אורי דביר: בעוד דקה נחזור עם תשובה.

משה גפני: בסדר.

משה גפני: מה השאלה הנוספת?

סתיו שפיר: מה יש לחזור?

סתיו שפיר: זה משרד החקלאות, כתוב.

משה גפני: בסדר.

משה גפני: הם יחזרו עם תשובה.

משה גפני: הלאה.

משה גפני: מה השאלה הנוספת?

סתיו שפיר: שאלה נוספת, ב-2014 הגיעו לכאן פקידים ממשרד האוצר.

סתיו שפיר: אז התברכנו בנוכחותו של גפני באופוזיציה.

סתיו שפיר: הגיעו לכאן נציגים של משרד האוצר ואמרו שמעבירים מענקים ביטחוניים ליו"ש.

סתיו שפיר: גילינו, וזה נחשף אחר כך בתקשורת, שהכסף הזה עבר בכלל למועצת יש"ע.

סתיו שפיר: זה הופיע בדוח מבקר המדינה, הוא קרא לזה "העברה סיבובית".

סתיו שפיר: דרך מועצת יש"ע הכסף עבר לתעמולה ופרסום לצורכי המאבקים של מועצת יש"ע, דרך הרשויות המקומיות.

סתיו שפיר: כל ההעברה הזאת הייתה בלתי חוקית בעליל.

סתיו שפיר: לרשויות אסור היה להעביר כסף למועצת יש"ע, זה לא היה אמור - - -

בצלאל סמוטריץ': גפני, אני חושב שהתקנון לא מאפשר לעשות קמפיין פריימריז במהלך הישיבה.

סתיו שפיר: הדבר הזה נמצא בדוח מבקר המדינה שפורסם בשנה שעברה.

משה גפני: אם תנהל איתה ויכוח זה ייקח יותר זמן.

סתיו שפיר: פקידי משרד האוצר קראו לזה "מענקים ביטחוניים".

סתיו שפיר: איך אנחנו מוודאים שהפעם זה כסף שמיועד באמת לביטחון ולא לתעמולה פוליטית של מועצת יש"ע?

סיון להבי: אני חוזר ומדגיש שגזבר הרשות חותם ומתחייב שהתקציב שמופנה אליו נמוך מן ההוצאות הביטחוניות שהיו לו.

סיון להבי: הוא מקבל שיפוי על ההוצאות שהוא כבר הוציא בעבור שירותים ביטחוניים.

מיקי לוי: זה המכתב שאני שלחתי בגין ההעברה.

סתיו שפיר: זה לא השאלה ששאלתי.

סתיו שפיר: שאלתי מה עשיתם בעקבות דוח מבקר המדינה משנת 2018, מהשנה, שהעברתם את הדבר הזה.

סיון להבי: עשינו תהליך מוסדר בחסות משרד המשפטים, עם היועץ המשפטי של המשרד.

סיון להבי: הוא קובע את הנוהל להעברת הכספים, ומחתים את הרשות, שמחויבת לפעול על פי כל דין בהתאם לסמכויות הרשות המקומית.

סתיו שפיר: זה לדקלם את החוק.

סתיו שפיר: האם עמותת מועצת יש"ע החזירה את הכסף שהיא גנבה דרך הרשויות המקומיות באותה העברה תקציבית?

סתיו שפיר: היו שם 49 מיליון שקלים בכל שנה במשך חמש שנים.

סתיו שפיר: האם עמותת מועצת יש"ע החזירה את הכספים האלה?

סתיו שפיר: אלה כספים של מענקים ביטחוניים לכאורה ביהודה ושומרון.

סתיו שפיר: גם מי שתומך פה בהתנחלויות צריך לדרוש שהכסף הזה יעבור לתושבים ולא לעמותה פרטית.

סתיו שפיר: האם מועצת יש"ע החזירה את הכסף?

סתיו שפיר: זו שאלה פשוטה: החזירה את הכסף או לא החזירה את הכסף?

סיון להבי: אשמח לענות לגברתי על כל שאלה שקשורה לתחום האחריות שלי.

סתיו שפיר: האם מועצת יש"ע בזמנו החזירה את הכסף?

משה גפני: עם כל הכבוד, זה לא מה שעומד פה עכשיו.

סתיו שפיר: למה?

משה גפני: תשאלי אותו שאלות מקצועיות, הוא יענה לך.

סתיו שפיר: מאשרים את אותה העברה שבזמנו מבקר המדינה כתב שהייתה לא מוסדרת.

משה גפני: בסדר, הבנתי את השאלה.

מ מיקי לוי: מה זה סעיף 33 – חקלאות?

מ מיקי לוי: לְמה הוא מיועד?

מ מיקי לוי: ממה הורד הכסף מחקלאות?

מ מיקי לוי: מה לא כל כך חשוב בסעיף הזה?

אורי דביר: זה לא תקציב שהיה מיועד לחקלאים.

סתיו שפיר: אז למה זה במשרד החקלאות?

אורי דביר: זה תקציב שהיה מיועד לכספים קואליציוניים, שלא אושרו, של מפלגת הבית היהודי.

סתיו שפיר: קודם כול, אם תקציב היה מיועד לכספים קואליציוניים – צריך לציין את זה.

מיקי לוי: הו, עכשיו הבנו.

מיקי לוי: למה אתם כותבים "חקלאות"?

מיקי לוי: אתם מרמים אותנו?

אורי דביר: לא, זה פרויקטים.

אורי דביר: התקציב היה שמור לזה במשרד החקלאות ועל כן הוא עובר ממשרד החקלאות לנושא הזה.

סתיו שפיר: איפה זה מופיע בהסכמים הקואליציוניים, 28 מיליון שקל להסכמים קואליציוניים במשרד החקלאות?

סתיו שפיר: אני מבקשת מן הייעוץ המשפטי לוועדה.

סתיו שפיר: אם יש פה כסף קואליציוני, כפי שטען כרגע אורי דביר, הוא היה אמור להופיע או בהסכמים הקואליציוניים או בהסכמים הפוליטיים.

סתיו שפיר: כרגע גילינו שהופיע במשרד החקלאות יש מאין כסף קואליציוני.

סתיו שפיר: אני מבקשת לעצור את ההעברה הזאת ולקבל על זה ייעוץ משפטי.

שלומית ארליך: אני מצטערת, נכנסתי רק עכשיו לדיון ולא שמעתי מה אמר סיון להבי.

סתיו שפיר: אמר עכשיו נציג אגף התקציבים אורי דביר, בעל השם היפה מאוד - - -

מיקי לוי: שלומית, שאלתי מהיכן הכסף.

מיקי לוי: בהתחלה הוא אמר: רזרבה אוצרית.

אורי דביר: יש חלק וחלק.

מיקי לוי: הפניתי את תשומת ליבו שכתוב "משרד החקלאות – סעיף 33".

מיקי לוי: שאלתי מה הוא סעיף 33 במשרד החקלאות.

מיקי לוי: הוא אמר: כספים קואליציוניים.

מיקי לוי: למה מכסים את זה?

מיקי לוי: מה הכביסה המלוכלכת?

סתיו שפיר: יש פה קיצוץ של 28 מיליון שקל.

משה גפני: מה התשובה?

משה גפני: סיון, תגידו אתם שניכם מה התשובה.

משה גפני: יש פה כספים קואליציוניים שלא מופיעים?

סיון להבי: אנחנו פועלים לפי החלטת הממשלה.

סיון להבי: זה שאלה אוצרית.

סתיו שפיר: אני מבקשת שהייעוץ המשפטי ישיב תשובה.

שלומית ארליך: מה זאת אומרת קואליציה, החלטת ממשלה?

סיון להבי: המקור הוא תוספת אוצרית.

משה גפני: אחמד טיבי, אין מה לעשות, הם שיקרו לי, פשוט שיקרו.

אחמד טיבי: אתה מעניש אותם.

אחמד טיבי: הם שיקרו לך.

משה גפני: נו, מה לעשות?

אחמד טיבי: יש ישיבה עכשיו.

אחמד טיבי: זה היה טעות.

אחמד טיבי: מצביעים היום?

משה גפני: על מה?

אחמד טיבי: על ההעברה.

משה גפני: אתה לא יכול להצביע על ההעברה הזאת בגלל שצריך השלמות.

משה גפני: אפשר להצביע על ההעברה הזאת רק ביום ראשון.

קריאה: אילו השלמות?

משה גפני: השלמות.

משה גפני: זה הגיע אתמול, הנושא של הבריאות.

משה גפני: תיכף אגיד.

משה גפני: זה יעלה לדיון ביום ראשון.

בצלאל סמוטריץ': למרות שליצמן מתנגד זה עולה ביום ראשון?

משה גפני: הם כנראה הולכים להסתדר.

משה גפני: אבל גם טכנית אני לא יכול להביא את זה.

בצלאל סמוטריץ': מה, הם יסתדרו בשבת?

בצלאל סמוטריץ': לא.

משה גפני: בואו נסיים קודם את זה.

בצלאל סמוטריץ': אתה צודק, אני אתנגד.

בצלאל סמוטריץ': אם לא תהיה חוות דעת - - -

סתיו שפיר: אני מבקשת חוות דעת משפטית.

משה גפני: תשובה.

שלומית ארליך: לא הצלחתי עדיין להבין מה אמר סיון להבי.

שלומית ארליך: תוכל לחזור בצורה ברורה מה ההיבטים הכלכליים?

בצלאל סמוטריץ': גפני, רק אל תגידו שזה הפתעות.

בצלאל סמוטריץ': אם עד יום ראשון לא יהיו על הפנייה הזאת של הבריאות גם חוות דעת של אסי מסינג, אבל יותר מזה, גם של איל ינון - - -

אחמד טיבי: אני מבקש לפנות את ראש מועצת יש"ע כדי שחבר הכנסת זחאלקה יוכל לשבת, מי שדומה לראש מועצת יש"ע.

אחמד טיבי: את סמוטריץ אני לא יכול להזיז.

משה גפני: רבותי, מה ההתרגשות היום?

משה גפני: אני מבקש שקט.

משה גפני: אדוני, להפסיק.

משה גפני: באמת, מה זה פה?

משה גפני: עם כל הכבוד.

משה גפני: אני מודיע שאני הולך להצביע על ההעברה הזאת.

משה גפני: אני מבקש מהיועצת המשפטית, על השאלות שעלו פה – אנחנו הולכים להצביע עכשיו.

סתיו שפיר: גפני, אסור להצביע עכשיו.

משה גפני: נצביע על הכול.

משה גפני: נצביע על מרכז הליכוד.

סתיו שפיר: אסור.

מיקי לוי: התייעצות סיעתית.

סתיו שפיר: התייעצות סיעתית.

משה גפני: חמש דקות להתייעצות סיעתית.

משה גפני: בינתיים אני רוצה להגיד לכם, אני מבקש – נמצאת פה היועצת המשפטית – השאלות שנשאלו, גם לגבי הנושא הראשון וגם לגבי הנושא הזה, אם אכן הוא יאושר כאן בוועדה אנחנו מבקשים שהיועץ המשפטי לכנסת - - -

שלומית ארליך: בכל מקרה, מכיוון שמדובר בהעברה דומה להעברה - - -

מיקי לוי: העברה ששלחתי לגביה מכתב.

שלומית ארליך: מכיוון שמדובר בהעברה דומה בחלק מן ההיבטים להעברה שלגביה פנו חברי הכנסת לייעוץ המשפטי.

אורי דביר: התקציב לה אושר בהחלטת ממשלה.

סתיו שפיר: לא.

סתיו שפיר: 28 מיליון שקל?

סתיו שפיר: נכתב שיש הסכם קואליציוני במשרד החקלאות על 28 מיליון שקל?

סתיו שפיר: שמאוחסנים שם 28 מיליון שקל?

בצלאל סמוטריץ': רק שיהיה ברור: לא תהיה כאן בוועדה, בלי נדר, אף העברה, גם בקדנציה הבאה, שלא תקבל חוות דעת של איל ינון.

בצלאל סמוטריץ': בסדר גמור.

בצלאל סמוטריץ': אתם תגייסו עוד כוח אדם בלשכה המשפטית כדי שתוכלו לנמק כל העברה.

בצלאל סמוטריץ': גפני, אתה לא תעשה פה מה שאתה רוצה.

סתיו שפיר: לוקחים עכשיו כסף מן החקלאים.

סתיו שפיר: הם מחסלים את החקלאות הישראלית לטובת ההתנחלויות.

בצלאל סמוטריץ': וואלה, ממש מעניינת אותך החקלאות ... תגידי לי, סתיו, יצאת פעם מגבולות תל אביב?

מיקי לוי: זה בדיוק כמו - - - כל הכספים הקואליציוניים מועברים דרך משרד החקלאות.

בצלאל סמוטריץ': תגידי לי, יצאת פעם מגבולות תל אביב?

סתיו שפיר: אתם פוגעים בחקלאות בישראל בגלל מה שאתם עושים לחקלאים, ואין לכם בושה.

בצלאל סמוטריץ': אומרת מי שלא יצאה מעולם מגבולות תל אביב.

סתיו שפיר: - - - אני מבקשת שנקבל חוות דעת מן היועץ המשפטי.

משה גפני: בסדר, אבל מספיק, הבנו.

משה גפני: אני לא רוצה לשמוע יותר.

סתיו שפיר: לפני ההצבעה.

משה גפני: שלומית ארליך מנסה לדבר ואתם מפריעים כל הזמן.

משה גפני: את מנהלת שם דיונים.

משה גפני: בבקשה, שלומית.

שלומית ארליך: התחלתי לומר, מכיוון שהייתה פנייה לגבי העברה דומה ליועץ המשפטי, ואמרנו שאנחנו בוחנים את הדברים – לגבי ההעברה הזאת, מבחינה פרוצדורלית היא עמדה בתנאים הפרוצדורליים.

שלומית ארליך: מבחינתי ההעברה הזאת יכולה להיות מאושרת.

שלומית ארליך: לכן מבחינתנו אפשר להעביר אותה.

מיקי לוי: אבל לא קיבלנו חוות דעת על ההעברה הקודמת.

שלומית ארליך: אבל היא תעוכב עד שאנחנו נסיים את הבחינה לגבי ההעברה הקודמת.

משה גפני: עד יום ראשון.

שלומית ארליך: עד סוף השבוע.

משה גפני: מי בעד ההעברות האלה?

משה גפני: ירים את ידו.

מיקי לוי: רגע, נתת לנו חמש דקות להתייעצות סיעתית.

משה גפני: נצביע על ההעברות האלה בשעה 10:41.

סתיו שפיר: איזה הסכם יש בין גפני לבין - - -?

סתיו שפיר: למה אתה מאפשר את הדברים האלה?

משה גפני: למה אני מאפשר?

משה גפני: יש לי כמה שאלות שאשאל אותך למה את מאפשרת.

משה גפני: את נמצאת במפלגה שבה את מאפשרת עוד דברים.

סתיו שפיר: מה אישרתי?

סתיו שפיר: בבקשה תגיד את זה.

משה גפני: עזבי.

משה גפני: נו, מה, נעשה סימפוזיון?

סתיו שפיר: תגיד בבקשה.

סתיו שפיר: מה ראית אותי מאשרת?

סתיו שפיר: אני אישרתי פה העברה תקציבית?

סתיו שפיר: אני לא מבינה את הדמיון לסוגיה שהעליתי.

משה גפני: אני אדבר איתך.

משה גפני: מה זה משנה?

משה גפני: סתיו, אני חבר בקואליציה ואני עושה את הדברים שצריך לעשות.

משה גפני: אני אוהב את זה?

משה גפני: את יודעת את האמת.

בצלאל סמוטריץ': גפני, אפילו לשיטתך, מה הבעיה להעביר ולהצביע על הרביזיה?

משה גפני: אין בעיה.

בצלאל סמוטריץ': וכפי ששלומית אמרה, להשאיר את הכסף עד לחוות הדעת של היועץ המשפטי.

בצלאל סמוטריץ': מה הבעיה?

משה גפני: הכול בסדר.

משה גפני: זה מה שאני עושה.

בצלאל סמוטריץ': אז תצביע גם על הרביזיה מאתמול, על העברות לרשויות.

משה גפני: מה שהיועצת המשפטית אומרת לי, את זה אני עושה.

מיקי לוי: הוא לא יכול.

מיקי לוי: היועץ המשפטי לכנסת בלם את זה.

בצלאל סמוטריץ': הוא לא בלם.

בצלאל סמוטריץ': תצביע על הרביזיה וזה יוקפא עד שתהיה חוות הדעת של איל ינון.

משה גפני: עד סוף השבוע.

משה גפני: אין לנו ישיבה עד אז.

בצלאל סמוטריץ': אבל הוא אמר שהוא ייתן חוות דעת היום.

בצלאל סמוטריץ': תצביע עכשיו על הרביזיה.

משה גפני: בצלאל, תן לי לעבוד.

בצלאל סמוטריץ': למה אתה לא מצביע עכשיו על הרביזיה בעניין ההעברות לרשויות?

בצלאל סמוטריץ': שההעברה תמתין עד שהיועץ המשפטי לכנסת ייתן חוות דעת.

בצלאל סמוטריץ': הוא יוכל לתת חוות דעת גם היום אחר הצוהריים או בערב.

בצלאל סמוטריץ': מה הבעיה?

משה גפני: אעשה מה שאני יכול לעשות.

בצלאל סמוטריץ': גפני, היועץ המשפטי לכנסת ייתן תשובה היום.

משה גפני: תאמין לי שאני צדיק, שאני מעביר פה בשבילכם, ואנחנו מוחרמים.

בצלאל סמוטריץ': הוא לא מעביר כלום.

בצלאל סמוטריץ': גפני, היועץ המשפטי לכנסת אמר שהוא ייתן היום תשובה.

בצלאל סמוטריץ': תצביע עכשיו על הרביזיה, תעביר את זה, וזה יהיה מותלה עד שהוא ייתן תשובה חיובית.

בצלאל סמוטריץ': זה הכול.

בצלאל סמוטריץ': מה הבעיה?

משה גפני: יש התייעצות סיעתית.

משה גפני: אחריה אני מתכוון להצביע.

בצלאל סמוטריץ': גפני, תצביע עכשיו על הרביזיה.

משה גפני: אני לא יכול להצביע על הרביזיה.

בצלאל סמוטריץ': אתה יכול להצביע, וכפי שהיועצת המשפטית עכשיו עשתה – להקפיא את העברת הכסף עד שהיועץ המשפטי לכנסת ייתן אישור.

בצלאל סמוטריץ': זה הכול.

משה גפני: אני לא רוצה להעביר לכם.

משה גפני: מה דעתך?

משה גפני: זאת הבעיה.

משה גפני: בסדר, אז גם אנחנו לא נרצה להעביר פה דברים אחרים.

משה גפני: אני לא רוצה להעביר?

משה גפני: אם לא הייתי רוצה להעביר זה לא היה פה בכלל.

משה גפני: בסדר.

משה גפני: אני לא רוצה להעביר?

משה גפני: אני נלחם פה כבר שבוע כמו אני לא יודע מה, עד שמשרד האוצר מביא, עד שזה עולה.

בצלאל סמוטריץ': טמיר, אילו העברות היו אתמול שלא הוגשו עליהן רביזיות?

בצלאל סמוטריץ': גפני, אני מבקש להגיש רביזיה על שתי התקנות שאושרו לפני חצי שעה כאן בוועדה.

מיקי לוי: בדיעבד?

בצלאל סמוטריץ': לא בדיעבד.

בצלאל סמוטריץ': הצביעו עליהן היום.

מיקי לוי: ביטן, אם הכנסת מתפזרת היום צריך להביא את זה לוועדת הסכמות.

מיקי לוי: אם מפלגה אחת תתנגד – אי אפשר להביא את זה.

דוד ביטן: לא, זה דיון בוועדה.

דוד ביטן: זה לא הצעת חוק.

דוד ביטן: לגבי הצעת חוק אתה צודק.

דוד אמסלם: מאיפה המצאת את זה?

משה גפני: מספר פנייה לוועדה 424-425.

סתיו שפיר: גפני, אבל יש פה בלבול עם הבקשה לייעוץ המשפטי.

סתיו שפיר: אני רוצה להבהיר.

משה גפני: אני לא מאפשר לך.

סתיו שפיר: תן לי להבהיר בדקה.

סתיו שפיר: זה לא אותה פנייה כמו לגבי נתיב האבות.

משה גפני: לא, אני לא מאפשר לך.

סתיו שפיר: יש הוראה של היועץ המשפטי לממשלה שהעברות - - -

משה גפני: פנייה מספר 424-425, העברות של הרשויות המקומיות.

משה גפני: מי בעד ההעברות?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – 8

משה גפני: נמנעים – אין פנייה לוועדה מספר 424-425 נתקבלה.

סתיו שפיר: קיצוץ לחקלאים של 30 מיליון שקל – על זה הצבעתם עכשיו.

סתיו שפיר: אתם מנסים להרוס את החקלאות הישראלית.

סתיו שפיר: על זה הצבעתם.

סתיו שפיר: אתם הורגים את החקלאות הישראלית בשביל דילים.

מיקי לוי: רביזיה.

סתיו שפיר: רביזיה.

סתיו שפיר: אנחנו פונים בשם כל האופוזיציה לייעוץ המשפטי לכנסת ולייעוץ המשפטי לממשלה על כך שההעברה הזאת היא בניגוד להוראת היועץ ולא הייתה פה חשיפה של הסכמים פוליטיים לפני ההעברה כפי שדורש היועץ.

מיקי לוי: אמרתם שזה הסכם קואליציוני.

אורי דביר: אמרנו שזה תקציב שיועד ולא הוצא.

סתיו שפיר: סליחה, אני מבקשת לבדוק בפרוטוקול.

סתיו שפיר: לפני שנייה אמר אורי דביר שהם לא יודעים מאיפה הגיע הכסף.

משה גפני: סתיו, אני מבקש לא לדבר.

משה גפני: אני באמצע ההצבעה.

סתיו שפיר: שלוש פעמים כבר

אורי דביר: משהו שלא שומעים.

סתיו שפיר: אבל הם שינו את דעתם שלוש פעמים.

משה גפני: סתיו, אני מבקש לא לדבר.

משה גפני: אני לא מרשה לך.

סתיו שפיר: הנציגים של משרד האוצר אמרו פה שלוש עמדות שונות על אותה העברה.

משה גפני: סתיו, מספיק.

משה גפני: מה הוא הג'ונגל הזה?

משה גפני: אני קורא אותך לסדר פעם ראשונה.

משה גפני: אם תמשיכי הלאה זה יימשך עכשיו.

משה גפני: תיכף אאפשר לו לדבר.

משה גפני: אני רוצה להודיע על תוצאות ההצבעה.

משה גפני: תוצאות ההצבעה הן: 8 בעד, 5 נגד, אין נמנעים.

משה גפני: הפניות הללו עברו.

משה גפני: לאחר שאקבל את חוות הדעת מהיועץ המשפטי לכנסת, וככל הנראה זה יהיה היום, אכנס את הוועדה מחר כדי להצביע על הרביזיות.

מכלוף מיקי זוהר: אדוני, אני מבקש להודיע שאני מגיש רביזיה על כל ההעברות ללא יוצא מן הכלל.

מכלוף מיקי זוהר: בסדר?

מכלוף מיקי זוהר: תודה.

משה גפני: אני רוצה להגיד לגבי נושא הבריאות.

משה גפני: אתמול - - -

טמיר כהן: מיקי זוהר, אין עוד העברות, רק מה שהצבענו היום.

טמיר כהן: זאת ההעברה הראשונה.

משה גפני: שלומית ארליך לא בטוחה שתהיה חוות דעת של היועץ המשפטי לכנסת היום.

דוד ביטן: אז שלא תהיה חוות דעת.

דוד ביטן: מה הבעיה?

דוד ביטן: נצביע וזהו.

משה גפני: אני מבקש להודיע לגבי הנושא של אתמול - - -

בצלאל סמוטריץ': רגע, היושב-ראש, יש לי שאלה למשרד הפנים.

בצלאל סמוטריץ': אפשר?

משה גפני: רגע, הוא היה אמור להגיד משהו.

משה גפני: בבקשה.

בצלאל סמוטריץ': אני יכול לשאול את סיון להבי שאלה?

סתיו שפיר: אני גם רוצה לשאול שאלה אחר כך.

בצלאל סמוטריץ': אני מבקש לשאול את נציג משרד הפנים ביחס לפנייה 359 – אני לא יודע אם תהיו פה מחר – אותה פנייה שנצטרך להצביע על הרביזיה.

בצלאל סמוטריץ': יש שם מרכיב של פיצויים למפונים מנתיב האבות.

בצלאל סמוטריץ': איך הם יקבלו את הכסף?

בצלאל סמוטריץ': אני יודע שמפוני עמונה, שלפני שנה התקציב הזה כבר הועבר כאן, עדיין לא קיבלו את הפיצוי.

בצלאל סמוטריץ': הם מוטרדים מן העניין.

בצלאל סמוטריץ': יעבור כסף, יגיע לאן שיגיע.

בצלאל סמוטריץ': מתי הם יוכלו סוף-סוף לבנות בית קבע במקום הבית שהרסו?

סיון להבי: ברגע שהתקציב יועבר למשרד הפנים, נבקש את כל המסמכים מן הרשויות המקומיות על ניהול ההליך וטיפול במפונים.

סיון להבי: כאשר נקבל את כל המסמכים - - -

משה גפני: תודה רבה.

בצלאל סמוטריץ': אחרי החלטת הממשלה אתם מעבירים לרשות והרשות מעבירה למפונים?

משה גפני: בצלאל, מספיק.

משה גפני: לא שאלת את השאלה הזאת על שום העברה שהגיעה בשבועיים האחרונים.

בצלאל סמוטריץ': בגלל שזה הולך ליועץ המשפטי.

בצלאל סמוטריץ': אז כן, בטח.

משה גפני: רצית להגיד משהו?

סתיו שפיר: אני רוצה לשאול שאלה, גפני.

סתיו שפיר: אני לא מבינה, רק לקואליציה מותר לשאול שאלות?

אורי דביר: לשאלת היועצת המשפטית של הוועדה, התקציב במקור יועד להסכם קואליציוני אך לא בוצע.

אורי דביר: לכן היה תקציב שהועבר ליישום הזה.

סתיו שפיר: 28 מיליון שקל?

שלומית ארליך: כלומר אתה אומר שזה לא מסוג ההסכמים הקואליציוניים שחושפים בפני הוועדה ומניחים מסמך.

שלומית ארליך: אתה אומר שזה לפי החלטת ממשלה שהייתה במקור.

סתיו שפיר: אני לא מצליחה להבין.

סתיו שפיר: יש שני סוגים של הסכמים קואליציוניים?

שלומית ארליך: לא.

שלומית ארליך: הוא אומר שבמקור זה יועד בהחלטת ממשלה להסכם קואליציוני, שלא בוצע.

סתיו שפיר: ועכשיו הוא כן מבוצע?

סתיו שפיר: זה מבלבל לחלוטין.

משה גפני: אתמול הייתה פה העברה - - -

סתיו שפיר: סמוטריץ יכול לשאול שאלה ואני לא יכולה לשאול שאלה?

משה גפני: בסדר.

סתיו שפיר: מה זה "בסדר"?

סתיו שפיר: כי הוא חבר בקואליציה?

משה גפני: כן.

סתיו שפיר: אז אני לא יכולה לשאול שאלה?

משה גפני: את יכולה.

סתיו שפיר: תודה.

סתיו שפיר: זה שונה לחלוטין.

סתיו שפיר: כשנכנסו לכאן הנציגים אורי דביר וסיון להבי, בתחילת הדרך הם לא ידעו מאיפה יוצאת ההעברה.

סתיו שפיר: כאשר אנחנו ציינו שהיא יוצאת ממשרד החקלאות נמסר שזה היה כסף קואליציוני.

סתיו שפיר: אנחנו לא ראינו פה את הסכום הראשון של ההסכם הקואליציוני, לא ראינו אחר כך את ההחלטה להפר את ההסכם.

משה גפני: הכול פה הצגה.

משה גפני: אני "נגד" ההעברות האלה, הם יודעים לבדוק כל דבר.

משה גפני: הכול בסדר.

משה גפני: תסיימי את השאלה.

משה גפני: אני לא מרשה לענות.

משה גפני: גם לבצלאל אני לא רוצה שיענו בגלל שאמרתי מיד: יש פה העברות שהביא אגף התקציבים, 60 העברות שאנחנו צריכים לאשר.

משה גפני: איך הן יתבצעו?

משה גפני: היה פה אתמול כסף שהיה מיועד לחינוך החרדי.

משה גפני: איך זה יתבצע?

משה גפני: מורות לא יקבלו משכורת.

משה גפני: שאלת על זה?

משה גפני: אני שאלתי.

בצלאל סמוטריץ': אתה שאלת.

בצלאל סמוטריץ': הייתי כאן לידך ואתה שאלת.

בצלאל סמוטריץ': אם לא היית שואל, אני הייתי שואל.

משה גפני: טוב, מספיק, גמרנו.

סתיו שפיר: אני מבקשת שנראה את זה בפרוטוקול.

סתיו שפיר: בתחילת הדיון נמסר מידע שונה מן המידע שנמסר בהמשכו ומן המידע שנמסר אחרי ששאלנו שאלות.

סתיו שפיר: אם יש הסכם קואליציוני, וזה לא רק בסוגיה של נתיב האבות, הוא אמור להיחשף בפני חברי הכנסת.

סתיו שפיר: אם היה הסכם והוא בוטל מסיבה מסוימת – גם זה אמור להיחשף, ואם חוּדש ההסכם – גם את זה אנחנו אמורים להכיר.

סתיו שפיר: זה לא אמור לעבור ללא תיעוד.

שלומית ארליך: לא הייתי בתחילת הדיון.

שלומית ארליך: ממה שאני מבינה פה, אורי דביר אומר שמדובר ב - - -

אורי דביר: יישום של החלטת הממשלה.

סתיו שפיר: אבל אמרת קודם: הסכם קואליציוני.

סתיו שפיר: אתה חוזר בך?

סתיו שפיר: שיניתם את דעתכם?

סתיו שפיר: אפשר לקבל תשובה אחת קונקרטית?

מיקי לוי: תגידו חד-משמעית אם זה הסכמים קואליציוניים, כן או לא.

מיקי לוי: שיגידו אם זה הסכמים קואליציוניים, זה הכול.

סתיו שפיר: אתם לא עובדים בשביל הקואליציה.

סתיו שפיר: אתם אנשי מקצוע.

משה גפני: תשובה.

אורי דביר: מה שאמרנו.

סתיו שפיר: מה הם אמרו?

סתיו שפיר: לא הבנתי כלום.

סתיו שפיר: - - -

משה גפני: סתיו, אני קורא אותך לסדר פעם שנייה.

משה גפני: אני לא מסכים לזה.

משה גפני: מספיק.

משה גפני: בסדר, יש יועץ משפטי.

מיקי לוי: שיגיד לפרוטוקול שזה לא הסכם קואליציוני.

משה גפני: הוא אמר.

משה גפני: הוא ענה.

סתיו שפיר: הוא אמר שני דברים שונים.

משה גפני: אתמול היה דיון לגבי בתי החולים הנצרתיים שהעלה חבר הכנסת טיבי, ולגבי שערי צדק.

משה גפני: בסוף הדיון ביקשתי שוודים פרלמן יבוא לכאן.

משה גפני: הייתה העברה של משרד הבריאות, פנייה מספר 275.

משה גפני: הבנו שהכסף שעליו דובר, שזה בין 28–32 מיליון ש"ח לבית החולים הסקוטי – על שערי צדק הוא אמר את מה שאמר – הצבענו כולנו פה אחד, כולל האופוזיציה, על פי בקשתו של חבר הכנסת טיבי.

משה גפני: פתאום התברר לנו שעבדו עלינו.

משה גפני: פתאום התברר שהכסף הזה שעליו מדובר הוא בכלל בפנייה אחרת שהגיעה רק אתמול בלילה, ושהפנייה הזאת שנויה במחלוקת בין משרד האוצר לבין משרד הבריאות.

משה גפני: הפנייה הזאת יכולה לעלות רק ביום ראשון.

אחמד טיבי: או מחר.

משה גפני: או מחר.

בצלאל סמוטריץ': מחר היא לא יכולה לעלות כי צריך 48 שעות כדי להפיץ את זה לוועדה.

בצלאל סמוטריץ': אתמול בלילה זה עוד לא הופץ לנו.

בצלאל סמוטריץ': חסרות השלמות.

דוד ביטן: זה לבית חולים.

בצלאל סמוטריץ': מה זה קשור?

בצלאל סמוטריץ': אנחנו עובדים על פי התקנון, וחוות הדעת של איל ינון - - -

משה גפני: בצלאל, לא נפעל שלא על פי התקנון.

בצלאל סמוטריץ': טיבי דורש ואז הכסף עובר?

בצלאל סמוטריץ': שוויון, מבחן תמיכה.

אחמד טיבי: אתה מתנגד להעברות לבתי חולים?

בצלאל סמוטריץ': אני לא מתנגד.

בצלאל סמוטריץ': אני רק רוצה שאיל ינון יגיד שזה בסדר.

משה גפני: אפשר להשלים פה את הדיבורים.

משה גפני: אחמד טיבי – אתה יודע מה, אני לא אומר בשמך, אני אומר בשמי.

אחמד טיבי: אתה יכול בשמי.

משה גפני: אנחנו לא יכולים להיכנס אל תוך מערבולת כזאת, שטכנית אי אפשר.

משה גפני: אין סיכום – זה בכלל דבר שהוא נורא ואיום בגלל שכל מערכת הבריאות תיפגע.

משה גפני: דיברתי לפני תחילת הישיבה ונאמר לי שהם עומדים להגיע לפתרון.

משה גפני: נוצר ויכוח – אני לא רוצה להיכנס לפרטים.

אחמד טיבי: הם מתחייבים להעביר 4 מיליון שקל.

משה גפני: לא מדובר על בית החולים בנצרת.

משה גפני: מדובר על ויכוח בין משרד האוצר למשרד הבריאות.

אחמד טיבי: הא, באופן כללי, מלחמת יהודים.

אחמד טיבי: אנחנו לא לומדים מהם ...

בצלאל סמוטריץ': עזוב אותי.

בצלאל סמוטריץ': שישלמו לי לבתי חולים, אני אחיה, אוכל חינם.

משה גפני: די, בצלאל, מספיק.

אחמד טיבי: אומר מי שהוא האבא של אוכלי החינם, המתנחלים.

אוסנת הילה מארק: - - -

משה גפני: ואז אני מעריך, לפי מה ששמעתי ולפי מה שדיברתי בשיחת טלפון, הנושא הזה עומד להיפתר עד יום ראשון.

משה גפני: ההצבעה תהיה ביום ראשון.

בצלאל סמוטריץ': על פי התקנון.

אחמד טיבי: על פי התקנון היא תהיה ביום ראשון.

מוסי רז: ביום ראשון יש ישיבת ועדה?

משה גפני: כן.

משה גפני: בשעה 10.

בצלאל סמוטריץ': ומתי תהיה הרביזיה?

משה גפני: ואז נצביע גם על זה.

משה גפני: אני מביע את מורת רוחי מן העובדה שהצבענו אתמול והיינו בטוחים - - -

דוד ביטן: איך הצליחו לעבוד עליך?

דוד ביטן: כל ההילה שלך תיפגע.

מוסי רז: הצליחו לעבוד על כולנו.

אחמד טיבי: אבל נגיע למטרה ביום ראשון ונעביר את זה.

משה גפני: עד יום ראשון הכסף עובר.

משה גפני: אנחנו עדיין לפני 1 בינואר.

משה גפני: 1 בינואר הוא ביום שלישי.

משה גפני: אעשה ישיבה ביום ראשון כדי להעביר גם את הכסף של המתנחלים.

דוד ביטן: אמרנו מחר.

משה גפני: אם מחר אז מחר.

סתיו שפיר: מה עם הכסף של בתי חולים, של בתי ספר - - -?

משה גפני: רבותי, אני רק רוצה להוציא מליבם של בצלאלים, שבשעה שאני אומר שאני הולך להעביר את זה באים ואומרים לי פה מאחורי הגב: הוא לא רוצה להעביר את זה.

משה גפני: בושה.

בצלאל סמוטריץ': אתה יודע מצוין שמשרד הפנים צריך זמן להעביר את זה הלאה, אחרת זה ייתקע.

בצלאל סמוטריץ': אתה לא יכול להעביר את זה ב-31 בדצמבר.

משה גפני: בצלאל, מה אתה רוצה שאני אעשה?

בצלאל סמוטריץ': תעביר את זה בזמן, כפי שאתה מעביר דברים שחשובים לך.

סתיו שפיר: באמת יושבים פה אנשים – זה נראה לכם נורמלי?

אחמד טיבי: כמו נצרת למשל.

משה גפני: בצלאל, לא קיבלת מספיק כסף עם הגרעינים התורניים?

משה גפני: לא קיבלת מספיק?

משה גפני: תמשיך גם להשמיץ.

בצלאל סמוטריץ': היועצת המשפטית של הוועדה יכולה להסביר איזה כסף עובר לבתי החולים בנצרת?

בצלאל סמוטריץ': זה מבחן תמיכה שוויוני?

משה גפני: אני מבקש, תיכף נראה אם נספיק לדבר על מפעל ישראמרין, אבל לגבי תקנות מס רכוש, זה הסעיף האחרון.

משה גפני: אה, יש עוד פנייה, נכון.

טמיר כהן: פנייה ועודף.

משה גפני: תיכף נראה מה אני מספיק ומה לא.

משה גפני: רבותי, יש פנייה חשובה מאוד של משרד הביטחון.

משה גפני: אך יש פה עדיין חסר בעניין של השלמות.

טמיר כהן: אין להם חסר.

טמיר כהן: זה רק הימים.

משה גפני: נכון, חסר ימים.

משה גפני: אם חברי הוועדה מסכימים להצביע על זה – טוב.

משה גפני: אם לא מסכימים – אלך על פי הנוהל.

משה גפני: זה 1.5 מיליארד שקל.

משה גפני: הפנייה הופצה בין החברים.

מיקי לוי: היית בוועדת משנה ואתה יודע?

משה גפני: לא בוועדת משנה.

משה גפני: אני יודע שמדובר על פנייה מאוד מאוד חשובה.

משה גפני: דיבר איתי מנכ"ל משרד הביטחון.

משה גפני: הביאו את הפרטים.

מוסי רז: יש לנו נוהל, שאם אתה אומר שזה בסדר אנחנו גם תומכים.

סתיו שפיר: יש לי שאלה.

סתיו שפיר: יש פה כסף שיוצא מביטוח לאומי.

סתיו שפיר: אפשר להסביר?

משה גפני: לא, אי אפשר להסביר.

משה גפני: אם את לא רוצה אז לא.

סתיו שפיר: קיצוץ של 12 מיליון שקל.

משה גפני: אבל זה תמיד נעשה.

מוסי רז: תמיד אנחנו שואלים על הקיצוץ.

מוסי רז: אנחנו לא שואלים מה עושה משרד הביטחון.

משה גפני: אז זה יעבור ליום ראשון.

דוד ביטן: אפשר להביא את זה מחר.

סתיו שפיר: אף אחד פה לא יכול להשיב על זה, על הקיצוץ בביטוח הלאומי של 12 מיליון שקל?

משה גפני: אבל זה נעשה תמיד בפניות האלה.

מוסי רז: אנחנו סומכים עליך שמשרד הביטחון צריך את זה.

סתיו שפיר: נעשים תמיד דברים גרועים, אז אי אפשר לתקן אותם פעם אחת?

מיקי לוי: אם ישיבו לסתיו, נוכל להצביע בעד.

מוסי רז: יש גם את יום ראשון.

משה גפני: לא נספיק.

קריאה: היושב-ראש, יש גם את פנייה העודף.

משה גפני: היו לי שאלות ושאלתי.

קריאה: אדוני היושב-ראש, פניית העודפים לא תעלה?

משה גפני: לא, אני לא מספיק.

משה גפני: בשעה 11 אני צריך לסיים.

קריאה: יש לנו עוד 5 דקות.

משה גפני: יש פה עוד דברים, על הפיצויים לעוטף עזה.

משה גפני: תודה רבה.

משה גפני: הישיבה נעולה.